Det var på det ekstraordinære møtet sist fredag at styret vedtok at høgskoleledelsen skal sondere «mot mulige fusjonspartnere», noe som i realiteten betyr NTNU. Dette skriver Panorama, som dekket styremøtet.

Videre påla styret ledelsen å fortsette dialogen med Kunnskapsdepartementet, samt å involvere ansatte og studenter i å diskutere fusjon eller selvstendighet ved hjelp av f.eks. informasjons- og debattmøter, samt en rådgivende spørreundersøkelse.

Styrets sekretær, høgskoledirektør Gerd Marit Langøy, innledet debatten til den eneste saken på dagsorden – struktursaken etter KDs nei til høgskolleallianse – med å si at styret vil ha bedre tid til å diskutere fusjon eller alenegang på strategisamlingen i mars.

– Hva skal vi undersøke og hva skal vi avdekke før strategisamlingen? spurte Langøy, og foreslo blant annet å avvikle paneldebatt på campus om struktursaken og HiMoldes muligheter og veivalg.

– Fingeren i jorda

Styremedlem Terje Dyrseth grep ordet først og erklærte at «det er på tide å stikke fingeren i jorda».

– Vi har holdt på i flere år med dette. Vi må sjekke med NTNU og avdekke hva de mener om dette. Næringslivet er er jo så opptatt av det, og vi skylder dem å undersøke det nærmere, sa Dyrseth.

Dyreseth sa høgskolen ikke brenner broer i forhold til å stå alene ved å gå i dialog med både KD og NTNU. Han støttet også å gjennomføre en rådgivende spørreundersøkelse om saken blant høgskolens ansatte.

Hilde Aspås, varamedlem i styret, sa at det var viktig å sjekke ut mulighetene for fusjon med NTNU, mens styremedlem Berit Brendskag Lied sa at hun er «ganske skeptisk» til at høgskolen fortsatt skal stå alene.

Dermed ser det ikke ut til at de har mistet motet etter at rektor Gunnar Bovim i forrige uke sa at NTNU ikke har planer om å knytte til seg enda flere høgskoler.

LES OGSÅ: Næringslivsledere ønsker fusjon mellom Høgskolen i Molde og NTNU

LES OGSÅ: - NTNUs rektor har liten tro på at NTNU og Molde inngår fusjon

Her er vedtaket i sin helhet:

«Høgskolestyret har mottatt meldingen om at kunnskapsministeren ikke støtter planene for en høgskoleallianse. For HiMolde vil det måtte bety at man enten står alene eller inngår i en fusjon. Dette vil være et svært viktig veivalg som styret vil diskutere på den planlagte strategisamlingen 8.-9.mars.

Styret er opptatt av hvordan man kan utvikle kompetansemiljøet i regionen, og hvilket veivalg som best realiserer et godt utdanningstilbud og forskning av høy kvalitet. For styret vil synspunkter fra studenter, ansatte, omgivelser og kunnskapsdepartementet være viktig å ha med seg inn i diskusjonen. Det er også viktig å avdekke hvilket mulighetsrom HiMolde faktisk har.

Styret ber om at ansatte og studenter involveres på en god måte, gjerne ved hjelp av informasjonsmøter, debattmøter og etterfølgende rådgivende spørreundersøkelse.

Styret ber ledelsen fortsette dialogen med KD, og at man i tillegg sonderer mot mulige fusjonspartnere. Dette for å gi høgskolestyret et best mulig beslutningsgrunnlag til strategisamlingen.»